Մաո Դուն

Մաո Դուն (茅盾) (իսկական անունը՝ Շեն Յան Բին, հուլիսի 4, 1896, Տուն Սյանի կոմսություն, քաղաք Ու Չժեն -մարտի 27, 1981, Պեկին), չինացի գրող, հասարակական գործիչ։ Մինչև 1927 թվականը հանդես է եկել որպես հրապարակախոս, գրականագետ, քննադատ և թարգմանիչ։ Առաջին գեղարվեստական երկը՝ «Հիասթափություն», «Տատանումներ» և «Որոնումներ» վիպակներից բաղկացած «Խավարում» (1927-1928) եռերգությունը, գրել է 1925-1927 թվականների հեղափոխության պարտությունից հետո։ 1928-1930 թվականներին Մաո Դունը եղել է տարագրության մեջ՝ Ճապոնիայում, որտեղ գրել է «Մասրենի» (1929) «Անցած տարվա խոտը» (1929) պատմվածքների ժողովածուները։ 1930 թվականին, վերադառնալով հայրենիք, դարձել է Չինաստանի ձախ գրողների լիգայի առաջատար անդամներից մեկը։ Չինական նորագույն գրականության մեջ սոցիալական առաջին էպոպեան դարձավ «Լուսաբացից առաջ» (1933, հայ հրատակությունը 1957) վեպը, ուր պատկերված է ազգային բուրժուազիայի դրությունը և բանվորների պայքարը։ Ճապոնիայի հետ պատերազմի տարիներին (1937-1945) Մաո Դուն խմբագրել է «Վենյի չժենդի» ամսագիրը։ 	1941 թվականին Հոնկոնգում լույս է ընծայել «Քայքայում» վեպը։ 1942 թվականին Մաո Դուն գրել է «Տերևները՝ եղյամով շղարշված, կարմրին են տալիս, ինչպես ծաղիկները գարնանը» (1942) վեպը, իսկ 1945 թվականին՝ «Մեռելոցի օրերին» դրաման։ Պատերազմից հետո մասնակցել է դեմոկրատական շարժումներին, զբաղվել թարգմանությամբ, աշխատել նոր վեպի վրա։ 1946-1945 թվականներին այցելել է ԽՍՀՄ, գրել «ԽՍՀՄ-ում իմ տեսածն ու լսածը» (1948) և «Զրույցներ Խորհրդային Միության մասին» (1949) գրքերը։ 1949-1964 թվականներին Մաո Դուն եղել է գրականության և արվեստի աշխատողների համաչինական ասոցիացիայի նախագահի տեղակալը, ՉԺՀ կուլտուրայի մինիստրը և ՉԺՀ գրողների միության նախագահը։ Զբաղվել է գրականագիտական և հրապարակախոսական գործունեությամբ։ Այսպես կոչված կուլտուրական հեղափոխության շրջանում ենթարկվել է հալածանքի։

Ծանոթագրություններ 

Չին արձակագիրներ
Չինացի հասարակական գործիչներ
1896 ծնունդներ
Հուլիսի 4 ծնունդներ
1981 մահեր
Մարտի 27 ծնունդներ
Գրական կեղծանուններով հայտնի հեղինակներ
20-րդ դարի վիպասաններ
Չինացի դրամատուրգներ
Չինացի թարգմանիչներ
Չինացի լրագրողներ
Չինաստանի քաղաքական գործիչներ
Չինացի գրողներ